CELEX: 32011D0409
Language: fi
Date: 2011-07-11 00:00:00
Title: 2011/409/EU: Komission päätös, annettu 11 päivänä heinäkuuta 2011 , EU–Sveitsi-sekakomiteassa vahvistettavasta Euroopan unionin kannasta tavarakuljetusten tarkastusten ja muodollisuuksien yksinkertaistamisesta sekä turvallisuuteen liittyvistä tullitoimenpiteistä tehdyn Euroopan yhteisön ja Sveitsin valaliiton välisen sopimuksen 19 artiklan 4 kohdan mukaisesti laadittavaan EU–Sveitsi-sekakomitean työjärjestykseen

12.7.2011   
            
            
               FI
            
            
               Euroopan unionin virallinen lehti
            
            
               L 182/28
            
         KOMISSION PÄÄTÖS,
   annettu 11 päivänä heinäkuuta 2011,
   EU–Sveitsi-sekakomiteassa vahvistettavasta Euroopan unionin kannasta tavarakuljetusten tarkastusten ja muodollisuuksien yksinkertaistamisesta sekä turvallisuuteen liittyvistä tullitoimenpiteistä tehdyn Euroopan yhteisön ja Sveitsin valaliiton välisen sopimuksen 19 artiklan 4 kohdan mukaisesti laadittavaan EU–Sveitsi-sekakomitean työjärjestykseen
   (2011/409/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon 25 päivänä kesäkuuta 2009 tehdyn Euroopan yhteisön ja Sveitsin valaliiton sopimuksen tavarakuljetusten tarkastusten ja muodollisuuksien yksinkertaistamisesta sekä turvallisuuteen liittyvistä tullitoimenpiteistä (1), jäljempänä ’sopimus’,
   ottaa huomioon tavarakuljetusten tarkastusten ja muodollisuuksien yksinkertaistamisesta sekä turvallisuuteen liittyvistä tullitoimenpiteistä tehtävän Euroopan yhteisön ja Sveitsin valaliiton välisen sopimuksen väliaikaisesta soveltamisesta ja tekemisestä 25 päivänä kesäkuuta 2009 tehdyn neuvoston päätöksen 2009/556/EY (2) ja erityisesti sen 5 artiklan toisen alakohdan,
   sekä katsoo seuraavaa:
   Sopimuksen 19 artiklan 4 kohdassa määrätään, että sopimuksella perustettu sekakomitea, jäljempänä ’EU–Sveitsi-sekakomitea’, vahvistaa työjärjestyksensä,
   ON HYVÄKSYNYT TÄMÄN PÄÄTÖKSEN:
   Ainoa artikla
   EU–Sveitsi-sekakomiteassa vahvistettava Euroopan unionin kanta sopimuksen 19 artiklan 4 kohdan mukaisesti laadittavaan työjärjestykseen määritellään liitteenä olevassa EU-Sveitsi-sekakomitean päätösluonnoksessa.
   
      Tehty Brysselissä 11 päivänä heinäkuuta 2011.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 199, 31.7.2009, s. 24.
   
      (2)  EUVL L 199, 31.7.2009, s. 22.
   
      Luonnos
      EU–SVEITSI-SEKAKOMITEAN PÄÄTÖS NRO 1/2011,
      annettu […],
      sekakomitean työjärjestyksen hyväksymisestä ja työryhmän perustamisesta
      SEKAKOMITEA, joka
      ottaa huomioon 25 päivänä kesäkuuta 2009 tehdyn Euroopan yhteisön ja Sveitsin valaliiton sopimuksen tavarakuljetusten tarkastusten ja muodollisuuksien yksinkertaistamisesta sekä turvallisuuteen liittyvistä tullitoimenpiteistä (1), ja erityisesti sen 19 artiklan 4 ja 5 kohdan,
      ON SOPINUT SEURAAVAA:
      I   LUKU
      
         TYÖJÄRJESTYS
      
      1 artikla
      Kokoonpano ja puheenjohtajuus
      Sekakomitea muodostuu Euroopan unionin ja Sveitsin valaliiton edustajista. Puheenjohtajan tehtävää hoitavat vuorotellen sopimuspuolen edustajat yhden kalenterivuoden ajan.
      Ennen kutakin kokousta kummankin sopimuspuolen valtuuskunnan aiottu kokoonpano ilmoitetaan puheenjohtajalle.
      Sekakomitea voi molempien sopimuspuolten suostumuksella kutsua kokouksiinsa asiantuntijoita saadakseen tarvittavia erityistietoja.
      2 artikla
      Sihteeristö
      Puheenjohtaja huolehtii sekakomitean sihteeristön tehtävistä. Kaikki sekakomitealle tarkoitettu kirjeenvaihto, mukaan luettuina pyynnöt, jotka koskevat asioiden ottamista sekakomitean kokousten esityslistalle, osoitetaan sen puheenjohtajalle.
      3 artikla
      Kokoukset
      Saatuaan molempien sopimuspuolten suostumuksen sekakomitean puheenjohtaja vahvistaa kokousten päivämäärän ja paikan. Kokoukset pidetään vuoroin Brysselissä vuoroin Sveitsissä.
      4 artikla
      Kokousten esityslista
      Puheenjohtaja laatii jokaisen kokouksen alustavan esityslistan. Se lähetetään sopimuspuolille viimeistään 10 päivää ennen kokouksen alkamista.
      Alustava esityslista käsittää ne kohdat, jotka puheenjohtajaa on vähintään 15 päivää ennen kokouksen alkamista pyydetty merkitsemään esityslistalle. Käsiteltäviä asioita koskevat asiakirjat on toimitettava molemmille sopimuspuolille siten, että ne ovat perillä vähintään seitsemän päivää ennen kokouksen alkua. Erityisissä ja/tai kiireellisissä tapauksissa määräaikoja voidaan lyhentää kummankin sopimuspuolen suostumuksella.
      Sekakomitea vahvistaa esityslistan kunkin kokouksen alussa.
      5 artikla
      Julkisuus
      Ellei toisin sovita, sekakomitean kokoukset eivät ole julkisia.
      Sekakomitean työskentelyä koskee salassapitovelvollisuus.
      6 artikla
      Pöytäkirja
      Puheenjohtaja laatii kustakin kokouksesta pöytäkirjan. Pöytäkirjaluonnos annetaan sekakomitean hyväksyttäväksi. Hyväksymisen jälkeen puheenjohtaja allekirjoittaa pöytäkirjan, jonka jäljennös toimitetaan sopimuspuolille.
      7 artikla
      Säädösten hyväksyminen
      Sopimuksen 21 artiklassa tarkoitetut suositukset ja päätökset ja otsikoidaan ilmaisuilla ”päätös” tai ”suositus”, jota seuraa järjestysnumero, niiden antamispäivä ja maininta niiden aiheesta. Puheenjohtaja allekirjoittaa ne, ja ne toimitetaan sopimuspuolille.
      8 artikla
      Kirjallinen menettely
      Kiireellisissä tapauksissa päätökset ja suositukset voidaan hyväksyä kirjallisella menettelyllä, jos sopimuspuolet hyväksyvät tämän menettelyn.
      9 artikla
      Kulut
      Kumpikin osapuoli vastaa sekakomitean kokouksiin osallistumisesta aiheutuvista kuluistaan.
      10 artikla
      Välimiesten luettelo
      Sekakomitea laatii sopimuksen liitteessä III määrätyn välimiesten luettelon kahden kuukauden kuluessa riidan saattamista sopimuksen 29 artiklan 3 kohdassa tarkoitettuun välimiesmenettelyyn koskevan päätöksensä tekemisestä.
      II   LUKU
      
         TYÖRYHMÄ
      
      11 artikla
      Menettelyjä ja turvallisuuteen liittyviä tullitoimenpiteitä käsittelevä työryhmä
      Perustetaan työryhmä avustamaan sekakomiteaa tehtävissä, jotka liittyvät sopimuksen II luvun (menettelyt) ja III luvun (turvallisuuteen liittyvät tullitoimenpiteet) soveltamisalaan kuuluviin alueisiin.
      12 artikla
      Työryhmän työjärjestys
      Tämän päätöksen 1–6 ja 9 artiklaa sovelletaan soveltuvin osin työryhmän kokouksiin.
      13 artikla
      Voimaantulo
      Tämä päätös tulee voimaan sen antamista seuraavana päivänä.
      
         Tehty Brysselissä
         
            
               Sekakomitean puolesta
            
            
               Puheenjohtaja
            
         
      
      
         (1)  EUVL L 199, 31.7.2009, s. 24.